Fis-27 ta' Settembru 2018, il-Kunsill adotta regolament li jistabbilixxi gateway diġitali unika. Il-gateway il-ġdida ser tagħti aċċess online għal informazzjoni u proċeduri, u servizzi ta' assistenza u ta' soluzzjoni tal-problemi lil individwi u kumpaniji. Illum il-Kunsill adotta regolament li jistabbilixxi gateway diġitali unika. Dan wara li ntlaħaq qbil mal-Parlament Ewropew f'Ġunju. Il-gateway il-ġdida ser tagħti aċċess online għal informazzjoni u proċeduri, u servizzi ta' assistenza u ta' soluzzjoni tal-problemi lil individwi u kumpaniji. Il-gateway diġitali unika ser tkun għodda b'saħħitha addizzjonali disponibbli għal individwi u negozji li qed jeżerċitaw il-libertà tagħhom ta' moviment u ta' stabbiliment fi Stat Membru ieħor. L-aċċess online għal informazzjoni u proċeduri ser isir faċilment disponibbli għal kulħadd l-istess. Dan huwa eżempju ċar ieħor tal-benefiċċji tas-suq uniku diġitali. Margarete Schramböck, Ministru Federali tal-Awstrija għall-Affarijiet Diġitali u Ekonomiċi Elementi prinċipali Il-gateway diġitali unika ser tuża l-isem eżistenti "L-Ewropa Tiegħek" u ser tinkludi interfaċċa komuni tal-utent integrata fil-portal L-Ewropa Tiegħek. L-interfaċċa ser tkun faċli biex tintuża u disponibbli fil-lingwi uffiċjali kollha tal-UE. Il-gateway il-ġdida ser tintegra għadd ta' netwerks u servizzi li ġew stabbiliti fil-livell nazzjonali u dak tal-UE biex jagħtu appoġġ għal attivitajiet transkonfinali. L-interfaċċa ser tipprovdi punt ċentrali ta' aċċess għal informazzjoni dwar l-eżerċizzju tad-drittijiet ta' mobbiltà fl-UE, u ser tiżgura aċċess sħiħ għal diversi proċeduri online b'mod nondiskriminatorju. Prinċipju bażiku tal-gateway huwa li kull proċedura disponibbli għaċ-ċittadini ta' stat membru partikolari għandha tkun aċċessibbli bl-istess mod għaċ-ċittadini ta' stati membri oħra. Xi proċeduri amministrattivi essenzjali ser ikunu disponibbli online għal utenti kemm nazzjonali kif ukoll transkonfinali. Dawn ikopru sitwazzjonijiet li huma rilevanti biex isir negozju, għal xogħol jew studju jew biex tiċċaqlaq minn post għal ieħor, bħat-talba għal prova ta' residenza, l-applikazzjoni għal self jew għotjiet ta' studju, ir-rikonoxximent ta' titoli akkademiċi, il-kisba ta' Karta tas-Saħħa Ewropea, ir-reġistrazzjoni ta' vettura bil-mutur, it-talba ta' benefiċċji tal-pensjoni u r-reġistrazzjoni ta' impjegati għal skemi tal-pensjoni u tal-assigurazzjoni. Il-gateway il-ġdida ser tgħin fit-tnaqqis tal-piżijiet amministrattivi. Bħala regola ġenerali, il-gateway diġitali unika ser tapplika l-prinċipju ta' "darba biss", li jfisser li l-individwi u n-negozji ser ikollhom jipprovdu l-istess informazzjoni lill-amministrazzjonijiet pubbliċi darba biss. It-tħaddim tal-gateway ser ikun appoġġat b'għodod tekniċi żviluppati mill-Kummissjoni f'kooperazzjoni mal-amministrazzjonijiet nazzjonali. Il-passi li jmiss Issa jeħtieġ li l-Kunsill u l-Parlament Ewropew jiffirmaw ir-regolament adottat. It-test iffirmat ser jiġi ppubblikat fil-Ġurnal Uffiċjali tal-UE u ser jidħol fis-seħħ fl-għoxrin jum wara dak tal-pubblikazzjoni tiegħu. Madankollu, sabiex l-amministrazzjonijiet nazzjonali, reġjonali u lokali jkollhom aktar żmien jadattaw, id-data prevista biex l-informazzjoni u l-proċeduri rilevanti jittellgħu kollha online ser tkun sentejn, erba' jew ħames snin wara d-dħul fis-seħħ, skont il-każ. Fit-2 ta' Mejju 2017, il-Kummissjoni ppreżentat il-proposta tagħha biex tiġi żviluppata l-gateway diġitali unika. Din l-inizjattiva twieġeb għat-talbiet taċ-ċittadini u n-negozji għal aċċess aktar faċli għall-informazzjoni, il-proċeduri u s-servizzi ta' assistenza u ta' soluzzjoni tal-problemi. L-istrateġija għal suq uniku diġitali rrikonoxxiet ukoll li l-ħtiġijiet taċ-ċittadini u tan-negozji f'pajjiżhom stess u barra minn pajjiżhom jistgħu jiġu ssodisfati aħjar bl-estensjoni u l-integrazzjoni tal-portali, in-netwerks, is-servizzi u s-sistemi Ewropej eżistenti, u billi dawn jiġu kkollegati ma' gateway diġitali unika. Ir-regolament huwa parti mill-"Pakkett ta' Konformità", li fih ukoll il-proposta dwar l-Għodda ta' Informazzjoni għas-Suq Uniku u miżuri biex jittejjeb is-SOLVIT, is-sit web għal assistenza bla ħlas għas-suq intern. Ara l-paġna tal-laqgħa